รัฐบาลไทย-ข่าวทำเนียบรัฐบาล-“อนุทิน” เตรียมลงนามร่างกฎกระทรวงกำหนดปริมาณยาเสพติดสันนิษฐานมีไว้ครอบครองเพื่อเสพ “ยาบ้าไม่เกิน 1 เม็ด” ดูแลบูรณาการทั้งบังคับใช้กฎหมายและสาธารณสุข
วันพฤหัสบดีที่ 2 กุมภาพันธ์ 2566
“อนุทิน” เตรียมลงนามร่างกฎกระทรวงกําหนดปริมาณยาเสพติดสันนิษฐานมีไว้ครอบครองเพื่อเสพ “ยาบ้าไม่เกิน 1 เม็ด” ดูแลบูรณาการทั้งบังคับใช้กฎหมายและสาธารณสุข
รองนายกรัฐมนตรีและรัฐมนตรีว่าการกระทรวงสาธารณสุข ประชุมคณะกรรมการบําบัดรักษาและฟื้นฟูผู้ติดยาเสพติด รับทราบร่างกฎกระทรวงกําหนดปริมาณยาเสพติดเพื่อสันนิษฐานว่ามีไว้ในครอบครองเพื่อเสพปรับลดเป็น “ยาบ้าไม่เกิน 1 เม็ด”
รองนายกรัฐมนตรีและรัฐมนตรีว่าการกระทรวงสาธารณสุข ประชุมคณะกรรมการบําบัดรักษาและฟื้นฟูผู้ติดยาเสพติด รับทราบร่างกฎกระทรวงกําหนดปริมาณยาเสพติดเพื่อสันนิษฐานว่ามีไว้ในครอบครองเพื่อเสพปรับลดเป็น “ยาบ้าไม่เกิน 1 เม็ด” ให้ได้รับการดูแลแบบบูรณาการทั้งบังคับใช้กฎหมายและสาธารณสุขร่วมกัน เตรียมลงนามเสนอ ครม.ต่อไป พร้อมเผยแนวทางรองรับการดูแลผู้ป่วยยาเสพติดในพื้นที่
วันนี้ (2 กุมภาพันธ์ 2566) ที่กระทรวงสาธารณสุข จ.นนทบุรี นายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงสาธารณสุข เป็นประธานการประชุม คณะกรรมการบําบัดรักษาและฟื้นฟูผู้ติดยาเสพติด ครั้งที่ 1/2566 โดยมี นพ.โอภาส การย์กวินพงศ์ ปลัดกระทรวงสาธารณสุข และคณะกรรมการจากหน่วยงานที่เกี่ยวข้องเข้าร่วมประชุม
นายอนุทินกล่าวว่า คณะกรรมการฯ ได้ให้ความสําคัญกับนโยบายด้านการบําบัดรักษาและฟื้นฟูผู้ติดยาเสพติดโดยเฉพาะอย่างยิ่งการจัดทําอนุบัญญัติภายใต้ประมวลกฎหมายยาเสพติด จํานวน 9 ฉบับ ซึ่งขณะนี้มีผลบังคับใช้ตามกฎหมายแล้ว จํานวน 6 ฉบับ อยู่ในระหว่างพิจารณาของสํานักงานคณะกรรมการกฤษฎีกาและอยู่ระหว่างนําเข้าที่ประชุมคณะรัฐมนตรี จํานวน 3 ฉบับ เพื่อประกาศในราชกิจจานุเบกษาต่อไปคือ ร่างกฎกระทรวงกําหนดปริมาณยาเสพติดให้โทษและวัตถุออกฤทธิ์ที่ให้สันนิษฐานว่ามีไว้ในครอบครองเพื่อเสพ พ.ศ. ... โดยปรับปรุงเป็น ยาเสพติดให้โทษประเภท 1 คือ แอมเฟตามีน มีปริมาณไม่เกิน 1 หน่วยการใช้หรือมีน้ําหนักสุทธิไม่เกิน 0.1 กรัม และเมทแอมเฟตามีน มีปริมาณไม่เกิน 1 หน่วยการใช้ตามกฎหมายว่าด้วยยาเสพติดให้โทษ หรือมีน้ําหนักสุทธิไม่ถึง 0.1 กรัมหรือคํานวณน้ําหนักเป็นสารบริสุทธิ์ไม่ถึง 25 มิลลิกรัม
“การปรับปรุงกฎกระทรวงดังกล่าว เพื่อจัดการกับปัญหาสังคมให้เด็ดขาดและมีประสิทธิภาพ ลดการกระจายของยาบ้าลง เป็นการแก้ไขปัญหาโดยผู้ที่ครอบครองยาบ้าที่ปริมาณไม่เกิน 1 เม็ด จะได้รับการดูแลอย่างบูรณาการจากทุกหน่วยงาน ทั้งการบังคับใช้กฎหมายและสาธารณสุขร่วมกัน โดยเจ้าหน้าที่ตํารวจยังคงไว้ซึ่งดุลยพินิจในการดูเจตนารมณ์ ดูพฤติกรรม และสามารถสันนิษฐานได้ว่าเป็นการค้าหรือเสพ” นายอนุทินกล่าว
นายอนุทินกล่าวว่า ร่างกฎกระทรวงกําหนดปริมาณยาเสพติดให้โทษฯ เมื่อสรุปร่างแล้วเสร็จจะนําเสนอตนในฐานะรัฐมนตรีว่าการกระทรวงสาธารณสุขลงนาม ก่อนจะนําเสนอ ครม.พิจารณาต่อไป ส่วนอีก 2 ฉบับ คือร่างกฎกระทรวงการอนุญาตโฆษณาเกี่ยวกับการบําบัดรักษาหรือฟื้นฟูสมรรถภาพของผู้ติดยาเสพติด (ฉบับที่...) พ.ศ. ... อยู่ระหว่างส่งข้อคิดเห็นเข้าที่ประชุม ครม. และร่างกฎกระทรวงกําหนดหลักเกณฑ์ วิธีการ และเงื่อนไขในการฟื้นฟูสภาพทางสังคม พ.ศ. ... อยู่ระหว่างการนัดหารือกับสํานักงานคณะกรรมการกฤษฎีการอบ 2
นายอนุทินกล่าวต่อว่า ที่ประชุมได้มีการติดตามการจัดตั้ง พัฒนาและการดําเนินงานศูนย์คัดกรองสถานบําบัด สถานฟื้นฟูสมรรถภาพผู้ติดยาเสพติดของภาคีเครือข่ายกองทัพ และกองร้อยอาสา ศูนย์ฟื้นฟูสภาพทางสังคมภายใต้กระทรวงมหาดไทยและ กทม. ให้ครอบคลุมทุกจังหวัดถึงระดับตําบล ในส่วนของกระทรวงสาธารณสุข ได้เตรียมการรองรับการดูแลผู้ป่วยยาเสพติดในพื้นที่ มีนโยบายให้จัดตั้งหอผู้ป่วยในจิตเวชและยาเสพติดในโรงพยาบาลศูนย์และโรงพยาบาลทั่วไปทุกแห่ง ครอบคลุมทุกจังหวัด และจัดตั้งกลุ่มงานจิตเวชและยาเสพติด หรือมีหน่วยงานดูแลบําบัดฟื้นฟูผู้ป่วยจิตเวชและยาเสพติดในโรงพยาบาลชุมชนทุกแห่ง เพิ่มกําลังผลิตบุคลากรด้านจิตเวชและยาเสพติดให้สอดคล้องกับภาระงาน โดยแผนงานโครงการสําคัญที่จําเป็นต้องขับเคลื่อนเร่งด่วนแต่ไม่ได้รับการสนับสนุนจากงบปกติคณะกรรมการฯ ได้ขอสนับสนุนงบรายการเงินสํารองจ่ายเพื่อกรณีฉุกเฉินหรือจําเป็น สําหรับเป็นค่าใช้จ่ายในการบําบัดรักษาและฟื้นฟูผู้ติดยาเสพติด ประจําปีงบประมาณ 2566 ตามขั้นตอนแล้ว
************************************************ 2 กุมภาพันธ์ 2566